b'\n_START_ARTICLE_\nCharonas (palydovas)\n_START_SECTION_\nPavadinimas\n_START_PARAGRAPH_\nPo atradimo Charonui suteiktas laikinas 1978 P 1 pavadinimas pagal tuo metu nesenai priimt\xc4\x85 konvencij\xc4\x85. Kristis i\xc5\xa1 karto pasi\xc5\xabl\xc4\x97 Charono vard\xc4\x85, bet oficialiai jis buvo priimtas 1985\xc2\xa0m. pabaigoje (paskelbta 1986\xc2\xa0m. sausio 3 d.)._NEWLINE_Graik\xc5\xb3 mitologijoje Charonas yra mirusi\xc5\xb3j\xc5\xb3 keltininkas, siejamas su dievu Hadu (rom\xc4\x97n\xc5\xb3 pasisavintu Plutono vardu).\n_START_SECTION_\nFizin\xc4\x97s charakteristikos\n_START_PARAGRAPH_\nCharono skersmuo 1208\xc2\xa0km, vos daugiau nei pus\xc4\x97 Plutono skersmens. Pavir\xc5\xa1iaus plotas 4 580 000\xc2\xa0km\xc2\xb2. Prie\xc5\xa1ingai nei Plutonas, kuris padengtas azoto ir metano ledu, Charono pavir\xc5\xa1ius padengtas ma\xc5\xbeiau kintan\xc4\x8diu vandens ledu ir, atrodo, turi atmosfer\xc4\x85. 2007\xc2\xa0m. Gemini observatorijos pasteb\xc4\x97ti amonio hidrat\xc5\xb3 ir vandens kristal\xc5\xb3 plotai Charono pavir\xc5\xa1iuje leido i\xc5\xa1kelti mint\xc4\xaf, kad ten aktyviai veikia kriogeizeriai._NEWLINE_Abipusis Charono ir Plutono u\xc5\xbetemimas devintame de\xc5\xa1imtmetyje leido astronomams gauti vieno Plutono ir abiej\xc5\xb3 dangaus k\xc5\xabn\xc5\xb3 spektrus. At\xc4\x97mus Plutono spektr\xc4\x85 i\xc5\xa1 bendro, buvo spektroskopi\xc5\xa1kai nustatyta Charono pavir\xc5\xa1iaus chemin\xc4\x97 sud\xc4\x97tis._NEWLINE_Charono t\xc5\xabris ir mas\xc4\x97 leid\xc5\xbeia nustatyti tankum\xc4\x85, pagal kur\xc4\xaf galima teigti, kad Charonas yra ledinis k\xc5\xabnas, kuris turi ma\xc5\xbeiau uolien\xc5\xb3 pagal santyk\xc4\xaf nei Plutonas. Tai paremia teorij\xc4\x85, kad jis atsirado po galingo sm\xc5\xabgio \xc4\xaf Plutono ledin\xc4\x99 mantij\xc4\x85. Yra dvi konkuruojan\xc4\x8dios teorijos apie Charono vidin\xc4\x99 strukt\xc5\xabr\xc4\x85: vieni mokslininkai mano, kad tai diferencijuotas k\xc5\xabnas kaip Plutonas su uoline \xc5\xa1erdimi ir ledine mantija, kiti teigia, kad Charono viduje ledas ir uolienos susimai\xc5\xa1\xc4\x99.'